**Valenciai szakmai beszámoló 2021.11.15-2021.11.22**

**Madarász László**

Mindenki várta már a csapatunkból ezt a szakmai továbbképzést, hogy újabb ismeretekre tegyünk szert. Kíváncsiak voltunk, hogy más nemzet miként folytat oktatást, illetve hogyan működnek cégjeik, gyáraik.

Első nap (2021.11.15) délután indultunk repülővel Valenciába és estére szerencsésen meg is érkeztünk. A repülőtéren egy sofőr kolléga várt minket, majd a szállásunkra elszállított bennünket. Minden igényt kielégítő, tiszta, rendes, kulturált helyünk volt az Olympia szállodában.

Másnap reggel elmentünk az ESMOVIA irodájába, Valencia belvárosába és bemutatkoztunk egymásnak. Megnéztük a két ország kis bemutatkozó filmjét, átvettük a napirendi pontokat. Aztán elmentünk egy Seat központi márkaszervizbe, ahol megmutatták nekünk az egész komplexumot, az összes műhelyt. Tájékoztatást kaptunk a Valenciában lévő elektromos járművek piacáról, szervizeléseikről. Később délután egy idegenvezető segítségével bejártuk a város nevezetes részeit.

Harmadik nap délelőtt ellátogattunk a MAHLE cég fejlesztőrészlegébe. Ott betekinthettünk a vállalat tevékenységi körébe és a termékek palettájáról is tudomást szerezhettünk. Egy tartalmas előadást kaptunk a korszerű klímakompresszorok gyártási és tesztelési folyamatairól, bemehettünk a tesztelési részlegekre.

A negyedik napon elmentünk egy autóbontó és használtalkatrész értékesítő céghez. Jó volt itt látni a korszerű raktározási rendszerek alkalmazását. Robotizált automata targoncákat és szalagokat láttunk, gondosan betartották a környezetvédelmi előírásokat. Pontosan azonosították az alkatrészeket, vonalkóddal látták el azokat, majd raktározták. Online felületeken értékesítik Európa legtöbb országába, de akár Amerikába vagy Afrikába is.

Az ötödik nap ellátogattunk egy középiskolába. Az oktatási sémákat és platformokat ismertették velünk egy kis előadás keretében. Merőben hasonlónak láttam, mint hazánkban. Több tanműhelyben is jártunk. Tetszett, de nem mondanám kimagaslónak, amit láttam.

Az utolsó napon a programok értékelése után megkaptuk a Résztvételi bizonyítványokat az ESMOVIA irodában, majd megköszöntük a szívélyes fogadtatást.

Tetszett Spanyolország nyugodtabb, stressz mentesebb életvitele. Nagyon kellemesen éreztem magam ezekben a napokban. Sok szép dolgot, kultúrát ismerhettem meg. Elmentünk az Óceánáriumba, illetve a Művészetek völgyében is jártunk. Nagyon hangulatosak voltak a régi folyómederben kialakított szabadidős és sportlétesítmények. Jól éreztem magam, örülök, hogy részt vehettem.